钦定古今图书集成/明伦汇编/官常典/第339卷 > 鲍永
## 钦定古今图书集成/明伦汇编/官常典/第339卷 > 鲍永

按《后汉书》本传：“永字君长，上党屯留人也。父宣，哀帝
时任司隶校尉，为王莽所杀。永少有志操，习《欧阳尚
书》，事后母至孝，妻尝于母前叱狗，而永即去之。初为
郡功曹，莽以宣不附己，欲灭其子孙，都尉路平承望
风旨，规欲害永。太守苟谏拥护，召以为吏，常置府中。
永因数为谏，陈兴复汉室、翦灭篡逆之策。谏每戒永”
曰：“君长几事不密，祸倚人门。”永感其言。及谏卒，自送
丧归。扶风路平，遂收永弟升。太守赵兴到，闻乃叹曰：
“我受汉茅土，不能立节，而鲍宣死之，岂可害其子也！”

刀截马，当匈乃止。后数日，莽诏书果下，捕矫称者，永
由是知名。举秀才，不应。更始二年征，再迁尚书仆射，
行大将军事，持节将兵安集河东、并州、朔部，得自置
偏裨，辄行军法。永至河东，因击青犊，大破之，更始封
为中阳侯。永虽为将率，而车服敝素为道路所识。时
赤眉害更始，三辅道绝。光武即位，遣谏议大夫储大
伯持节征永诣行在所。永疑不从，乃收系大伯，遣使
驰至长安。既知更始已亡，乃发丧，出大伯等，封上将
军、列侯印绶，悉罢兵，但幅巾，与诸将及同心客百馀
人诣河内。帝见永，问曰：“卿众所在？”永离席叩头曰：“臣
事更始，不能令全，诚惭以其众幸富贵，故悉罢之。”昌帝
曰：“卿言大而意不悦。”时攻怀未拔，帝谓永曰：“我攻怀
三日而兵不下，关东畏服，卿可且将故人自往城下
譬之。”即拜永谏议大夫。至怀，乃说更始河内太守，于
是开城而降。帝大喜，赐永洛阳商里宅，固辞不受。时
董宪裨将屯兵于鲁，侵害百姓，乃拜永为鲁郡太守。
永到，击讨，大破之，降者数千人。唯别帅彭丰、虞林、皮
常等各千馀人称将军，不肯下。顷之，孔子阙里无故
荆棘自除，从讲堂至于里门。永异之，谓府丞及鲁令
曰：“方今危急而阙里自开，斯岂夫子欲令太守行礼，
助吾诛无道耶？”乃会人众，修乡射之礼，请丰等共会
观视，欲因此禽之。丰等亦欲图永，乃持牛酒劳飨，而
潜挟兵器。永觉之，手格杀丰等，禽破党与。帝嘉其略，
封为关内侯，迁扬州牧。时南土尚多寇暴，永以吏人
痍伤之后，乃缓其衔辔，示诛彊横，而镇抚其馀，百姓
安之。会遭母忧去官，悉以财产与孤弟子。建武十一
年，征为司隶校尉。帝叔父赵王良尊戚贵重，永以事
劾良，大不敬。由是朝廷肃然，莫不戒慎。乃辟扶风鲍
恢为都官从事，恢亦抗直，不避彊御。帝常曰：“贵戚且
宜敛手，以避二鲍。”其见惮如此。永行县到霸陵，路经
更始墓，引车入陌，从事谏止之。永曰：“亲北面事人，宁
有过墓不拜！虽以获罪，司隶所不避也。”遂下拜，哭尽
哀而去。西至扶风，椎牛上苟谏冢。帝闻之，意不平，问
公卿曰：“奉使如此何如？”太中大夫张湛对曰：“仁者行
之宗，忠者义之主也。仁不遗旧，忠不忘君，行之高者
也。”帝意乃释。后大司徒韩歆坐事，永固请之，不得，以
此忤帝意，出为东海相。坐度田事不实被征，诸郡守
多下狱。永至成皋，诏书迎拜为兖州牧，便道之官。视
事三年，病卒。子昱。